**Krimet naziste ndaj shqiptarëve**

Shqiptarët janë një popull që kurrë nuk kanë nisur një luftë të tyren por përherë janë gjendur mes luftrave, janë shndërruar në fushë beteje ku janë ndeshur ushtri që skanë patur lidhje me ne, janë pushtuar nga kombe të ndryshme, të cilët kanë kafshuar nga një copë përgjatë shekujve, janë munduar të zhbëjnë gjuhën, kulturën tonë duke imponuar të tyren. Duke parë shumë harta që nga Iliria e dikurshme, mund të themi se territori ynë është përgjysmuar, shumë territore shqipfolëse tashmë gjenden jashtë kufijve tanë dhe shpesh gjuha apo kultura e tyre është asimiluar. Edhe pse të cunguar ndër vite, ia kemi dalë të mbijetojmë në vendin e të parëve, kemi ruajtur gjuhën tonë, unike dhe e pangjashme më asnjë gjuhë tjetër. Ndërsa ushtritë e huaja kanë shkretuar e djegur gjithçka, miliona shqiptarë kanë humbur jetën për të mbrojtur shtëpitë e tyre, tokën e tyre deri në çlirimin e fundit nga pushtuesit gjermanë në Nëntor 1944, datë pas të cilës shqiptarët nuk kanë njohur më pushtues.

Por çfarë bëri pushtuesi i fundit në Shqipëri? Çfarë dimë ne për gjermanët nazistë? Si na është thënë në histori? Çfarë bënë ata në vendin tonë? Sa viktima lanë? Cili ishte faji i viktimave? Sa i ashpër ishte regjimi nazist në vendin tonë? Ka shumë pikëpyetje për të cilat historia na flet pak. Kemi mësuar se Hitleri ka urryer hebrejtë, se Holokausti u ka ndodhur atyre. Po kombet e tjerë çfaj paten? Po shqiptarët a paten humbje, tortura, vrasje, masakra nga regjimi nazist?

Ka ekzistuar prej kohësh një e pavertetë, se Hitleri mendonte qe shqiptarët I përkisnin racës Ariane dhe na kurseu, pra nuk na vrau. A është kjo e faktuar në histori? Aspak. Nëse i referohemi materialeve studimore të projektit Remember.al, rreth 600 shqiptarë të pafajshëm janë internuar nga Shqipëria dhe janë dërguar në kampet naziste në ish Jugosllavi e pastaj në kampet e tjera të përqendrimit në Mauthausen, Austri, apo Aushvic, Poloni. Nëse shqiptarët do ishin të preferuar të gjermanëve, përse i morën? Përse nuk i falën? Po në kampet ku i çuan a i trajtuan më ndryshe se të burgosurit e tjerë? Aspak.

Dëshmitë e të mbijetuarve në një dokumentar të këtij projekti, tregojnë se askush nuk I trajtonte ndryshe pse ishin shqiptarë. Madje i trajtonin si jugosllave se prej andej kishin ardhur, dhe sllavët ashtu si rusët, nazistët i kishte ndër racat e urryera pas hebrejve sigurisht.

A përjetuan shqiptarët tortura në kampet e përqendrimit? Punën e detyruar, dhomat me gaz, urinë e tmerrshme, kafshërine dhe keqtrajtimet nga SS-et, krematoriumet e tmerrshme? Dëshmitë tregojnë se 427 shqiptarë hynë në kampin e Mauthausenit në Austri dhe prej andej dolën vetëm 24 të gjallë. Çfarë u bë me të tjerët? Cili është fati i tyre? Ku është derdhur hiri i tyre pas diegies në krematorium? A kanë varr? A ishin ata bijë nënash shqiptare? Cili ishte faji i tyre?

Të gjitha këto dëshmi na tregojnë se një pushtues që arrin të urrejë të vrasë, të torturojë pa mëshirë një komb, është në gjendje ta bëjë këtë me çdo qenie njerezore. Hebrejtë ishin njerëz, po kështu të gjithë kombësitë e tjera. Përsa kohë një hebre, një qenie njerëzore vritej me ftohtësinë më të mundshme, nazistët të brymosur me ideologjinë e supremacisë së tyre nuk e kishin problem të ekzekutonin çdo lloj qenie që merrte frymë.

Pyetja që na mundon sot edhe 77 vjet pas Luftës së dytë botërore është: Si mundet nje qenie njerëzore të vrasë në atë mënyrë siç vranë gjermanët nazistë gjatë Luftës së Dytë Botërore? Si mundet një qenie me zemër, me tru, të vrasë të ngjashmin e vet? Çfarë lloj kafshërie mund ta detyrojë një njeri të vrasë tjetrin pa faj, pa shkak? A mundet një qënie njerëzore të analizojë në trurin e vet se deri ku duhet të shkojë me veprime, pavarësisht imponimit të një ideologjie, një propagande apo dhe një urdhëri kriminal të regjimit që përfaqëson? A duhet të ketë limite raca njerëzore kur ekzekuton urdhëra të një regjimi?

Pyetja tjetër që na lind: A mund të përsëritet ajo që ndodhi me Gjermaninë nasiste? A mundet sërish një regjim, një ushtri, një sundimtar a çfarëdo qoftë, të urdhërojë e të shfarosë në masë kombe e raca pa faj? Koha ka treguar që gjithçka përsëritet, nëse nuk nxjerrim mësime nga e kaluara, nëse nuk e ndalojmë në kohë. Gjithçka mund të përsëritet sërish nëse ne brezi I ri, nuk arrijmë ta kuptojmë që regjimet diktatoriale janë njësoj, nëse ato lihen të sundojnë mendjet tona. Reagimi ynë për të mbrojtur njeriun, të drejtat e tij, duhet të ndodhë sapo ne shohim që një regjim i shkel ato edhe gjetkë. Duhet të reagojmë dhe kur dhunimi pa faj i ndodh tjetrit, sepse dhe gjatë Luftës së Dytë Botërore, vetë qytetarët gjermanë nuk reaguan kur fqinjet e tyre hebrej po shfaroseshin. Heshtja është gjithashtu krim, që ndihmon diktaturat të lulëzojnë e sundojnë.

Mevisa Xhuli

Klasa XI-7, Gjimnazi ‘Sami Frasheri’